  Майя Бывальцева 2020-тӥ арын 10 толэзь ӵоже Удмуртиын сакыр диабетэн висисьёслы 289 миллион 500 манетлэсь трослы эмъюмъёс басьтӥзы. Со сярысь улосвылысь тазалыкез утёнъя министерстволэн пресс-службаез ивортӥз. Та дыре Удмуртиын сакыр диабетэн висись 50 сюрслэсь трос адями пусъемын. Котькуд ар 3 сюрс 500 пала муртлы та диагнозэз нырысьсэ пукто. Эмчилэн тупатэмезъя, висисьёслы вирысь сакырез кулэстӥсь эмъюмъёс сёто, со пӧлын инсулин, тест-полоскаос, инсулин помпаос. Диабетъя сӧсырен лыдъям муртъёслы юрттэт федерал коньдэт чотын вуэ. Таяз арын 10 толэзь ӵоже 5 сюрс 367 адями 45 сюрс пала рецептъёсъя 80 миллион 400 сюрс манет тыр юрттэт басьтӥз ни. Сӧсырен лыдъямтэ адямиослы элькун коньдэт чотын юрттэт висъяське. Таяз арын 35 сюрс 408 адямилы сакырез кулэстӥсь эмъюмъёс, инсулин, эм тӥрлык басьтӥз, оглом 209 миллион 100 сюрс манет тыр. 14-тӥ шуркынмонэ быдэс дуннеын Сакыр диабетэн нюръяськон нунал пусйиське. Та висён кык пӧртэм луэ: инсулин кулэ карись (I тип) – солэсь сакыр диабетэн 15 процентэз висисьёс курадӟо, ӵемысьгес 30 аресозь егит адямиос; ватсаса инсулин кулэ карисьтэм (II тип) – тужгес вӧлмемез висён, соин сакыр диабетэн 85 процентозь адямиос курадӟо, кылдэ 40 ареслэсь арлыдо но мултэс секталаен муртъёслэн, ӵемгес нылкышноослэн. Сакыр диабет мукет висёнъёс дыръя, со пӧлын коронавирус, тазалыклы ватсаса кышкытлык кылдытэ Тегъёс: Тазалык Ижкар висён Удмуртия коньдон  